**Dôvodová správa**

1. **Všeobecná časť**

Na rokovanie Národnej rady Slovenskej republiky sa predkladá návrh zákona, ktorým sa dopĺňa zákon č. 153/2001 Z. z. o prokuratúre v znení neskorších predpisov a ktorým sa menia a dopĺňajú niektoré zákony.

Cieľom predkladaného návrhu zákona je normatívne ukotviť existenciu osobitnej organizačnej zložky Generálnej prokuratúry, ktorej úlohou má byť zabezpečenie riadneho výkonu pôsobnosti prokuratúry najmä vo veciach ochrany finančných záujmov Európskej únie, a to najmä v oblasti riadenia, usmerňovania a kontroly činnosti podriadených prokuratúr pri vykonávaní dozoru nad dodržiavaním zákonnosti pred začatím trestného stíhania a v prípravnom konaní, ako aj v konaní pred súdom.

 Na tento účel sa návrhom zákona vykonáva novelizácia zákonov upravujúcich prokuratúru a postavenie prokurátorov s cieľom organizačne a personálne podporiť ochranu finančných záujmov Európskej únie. Okrem toho sa súčasne navrhuje novelizácia trestných kódexov zameranú taktiež na zvyšovanie efektivity ochrany finančných záujmov Európskej únie prostredníctvom noriem trestného práva.

Navrhuje sa, aby zákon nadobudol účinnosť dňom vyhlásenia, pretože je dôležité zabezpečiť, aby zákon nadobudol účinnosť čo najskôr s ohľadom na posilnenie ochrany finančných záujmov Európskej únie.

Predložený návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

1. **Osobitná časť**

**K čl. I**

*(zákon č. 153/2001 Z. z.)*

Doplnenie § 40 zákona č. 153/2001 Z. z. o prokuratúre má za cieľ vytvoriť zákonnú požiadavku pre existenciu organizačného útvaru na úrovni Generálnej prokuratúry Slovenskej republiky s pôsobnosťou najmä v oblasti ochrany finančných záujmov Európskej únie. Touto organizačnou zložkou v súčasnosti je oddelenie závažnej kriminality zriadené príkazom generálneho prokurátora Slovenskej republiky por. č. 11/2024 z 18. marca 2024 o organizácii, riadení a kontrole práce na prokuratúre (organizačný poriadok).

**K čl. II**

*(Trestný zákon)*

Zmena rozsahu skutkovej podstaty trestného činu podľa § 254 ods. 2 reflektuje požiadavku smernice Európskeho parlamentu a Rady (EÚ) 2017/1371 z 5. júla 2017 o boji proti podvodom, ktoré poškodzujú finančné záujmy Únie, prostredníctvom trestného práva, čím sa posilňuje trestnoprávna ochrana finančných záujmov Európskej únie v súvislosti príjmami Európskej únie v podobe cla.

**K čl. III**

*(Trestný poriadok)*

Medzi základné zásady trestného konania sa navrhuje doplniť zásadu, ktorá na strane orgánov činných v trestnom konaní a súdov akcentovať požiadavku na dôsledné zabezpečovanie ochrany finančných záujmov Európskej únie.

**K čl. IV**

*(zákon č. 154/2001 Z. z.)*

Doplnenie § 80 ods. 2 zákona č. 154/2001 Z. z. o prokurátoroch a právnych čakateľoch prokuratúry vytvára zákonnú povinnosť pre zabezpečovanie špecializovaného vzdelávania prokurátorov v oblasti ochrany finančných záujmov Európskej únie.

**K čl. V**

*(účinnosť)*

Navrhuje sa, aby zákon nadobudol účinnosť dňom vyhlásenia, pretože je dôležité zabezpečiť, aby zákon nadobudol účinnosť čo najskôr.